# Gastronomia de la Cerdanya

La cuina de la Cerdanya tracta sobre el menjar i les begudes típics de la cuina cerdana.
La Cerdanya és una comarca històrica esquarterada en tres per les fronteres polítiques: l'Alta Cerdanya, i la Baixa Cerdanya dividida entre les províncies de Lleida i Girona. Tanmateix la seua geografia – una sola vall tancada per muntanyes a totes bandes – l'uneix i l'allunya dels veïns Andorra, Conflent, Alt Urgell i Berguedà.
La cuina de Cerdanya és marcada per la seua naturalesa d'altiplà muntanyenc, amb un clima alpí i una tradició de ramaderia, principalment de vaques. Els elements principals són les verdures, els cereals, la caça, la pesca, l'aviram i la carn de ramat. La proximitat de les cultures occitana i francesa contribueixen a la particularitat de la gastronomia cerdana. L'afluència de turisme d'esquí ha creat un sector de restauració destacable, que ha impactat en l'oferta gastronòmica.
A continuació es detalla els elements més destacables de la gastronomia d'aquesta comarca:

## Trinxat

El plat més típic de la Cerdanya és el Trinxat, que està fet amb cols d'hivern, trumfes (patates) i rosta (cansalada). Aquest plat se serveix calent i, si en sobra, es passa per la paella juntament amb uns grans d'all. També se'n fa a Andorra i l'Urgellet.

## Cerdans

Els cerdans són dolços de pasta seca amb avellanes i anís.

## Mel i melmelada

La Mel de la Cerdanya és una mel d'elaboració artesanal feta a la Cerdanya. La melmelada és un altre producte típic de la Cerdanya considerada d'alta qualitat, emprant els fruits del bosc com ara els aranyons.

## Formatge i mantega

El Formatge i la Mantega de l'Alt Urgell i la Cerdanya es creen a partir de la llet de vaca de raça frisona de granges ramaderes urgellenques i cerdanes.

## Embotits

Els embotits inclouen el pa de fetge, el paltruc i la llonganissa de pagès.

## Tiró amb naps

El Tiró amb Naps és propi de la diada de Tots Sants. Té un condiment molt important: els naps, amb preferència de Talltendre (són uns naps negres diferents dels que s'acostuma a veure, que només es troben a la Cerdanya). Per fer el plat es necessita tiró (ànec), naps i un sofregit d'all, ceba i vi blanc.

## Pastís de Ceps

El Pastís de Ceps (bolets) està compost de ceps, vi ranci, ous, ceba, llet, mantega, oli d'oliva, sal, pebre negre en pols i salsa beixamel.

## Conill amb moixerons

Un plat propi de tardor és el Conill amb Moixerons (bolets que no s'han de confondre amb els moixernons). Està fet de conill trossejat, salat i enfarinat. Es fregeix en una paella.

## Altres plats típics

* coques saginoses. A base de sucre, sagí, farina i ous, són llargues i individuals.
* oca amb peres
* fetge amb agredolç
* recuit
* truita d'embotits.
* Sopa de la Cerdanya.
* Tiró (Ànec) amb naps.
* Llapí (conill) amb cremalloles.
* Truites de riu a la llosa.
* Confitura de Garraus o "Picaculs".

## Begudes típiques

* Vi de Santa Llocaia anomenat "Clos Cal Mateu".

## Ingredients bàsics

* Verdures: nap de Talltendre típic de Capmany, patata, col.
* Fruites: peres, poma, préssec, cireres, aranyons, codonys, sobretot a la Bisbal.
* Rovellons, ceps, "corrioletes" (cama-secs).
* Nous.
* Embotits.
* Salaó i peix (seitó) de l'Escala.

## Fires gastronòmiques

La Fira de Sant Llorenç se celebra a Bellver de Cerdanya el dia 10 d'agost. S'hi pot tastar i comprar productes alimentaris i artesanals. S'hi destaca un concurs de llonganissa de pagès. A Setcases fan la Fira del Bolet el 20 al 22 de setembre. Altres fires són la Mostra Gastronòmica de Naps a Gers, la Mostra Gastronòmica d'Alp, i la Festa del Trinxat a Puigcerdà.

## Referències

* 1 2 3 4 5 6 ‘Lleida cocina', guia publicada per la Diputació de Lleida
* ↑ Thibaut i Comalada, Eliana, 'Les Coques Catalanes', Proa, Barcelona 1995 ISBN 84-8256-131-6
* 1 2 3 4 'Comarques de Catalunya', Salvat, Barcelona 1980
* 1 2 3 4 5 Semproniana(1995|
* ↑ www.ladepeche.fr
* ↑ Pla, Josep, 1970, ‘El que hem menjat', Barcelona, (1997 Premsa catalana)
* ↑ ‘Cerdanya, la gran vall del Pirineu', guia publicada pel Consell Comarcal de la Cerdanya

## Vegeu també

* Gastronomia de l'Alt Urgell
* Gastronomia del Conflent
* Gastronomia d'Andorra
* Gastronomia del Berguedà

## Bibliografia

* THIBAUT I COMALADA, Eliana, 2002, "La cuina tradicional de la Catalunya Nord", Cossetània Edicions, S.A. ISBN 978-84-95684-67-7

## Enllaços externs

* Web oficial de l'oficina de turisme de la Cerdanya, amb receptes detallades referenciades de l'Enciclopèdia Catalana, per Josep Lladonosa i Giró, i de La Cuina Catalana, per Jaume Fàbrega Arxivat 2015-10-07 a Wayback Machine.
* Web Cerdanya online Arxivat 2015-10-07 a Wayback Machine.
Gastronomia dels territoris catalanoparlants :
Companatges i condiments :